Ego Erardus de Brana, notum facio universis, presentibus pariter et futuris, quod ego, ingressurus iter peregrinationis Albigensis, laudavi, concessi et volui in perpetuum metacionem nemoris Alodiorum et nemoris quod dicitur Sancti-Lupi, quod est ecclesie Deiloci, secundum distinctionem metarum inter duo nemora positarum. Hanc autem metationem paulo ante legitime factam per dominum meum, nobilem virum Galcherum de Joviniaco et me et Petrum, militem, de Linant et Philippum, generum ejus, ex una parte; et abbatem Deiloci, ex altera, juraverunt in presentia Garnerii, abbatis Deilocensis et Renaudi de Venesiaco, a domino meo, jam dicto Galchero de Joviniaco missi, et servientis mei Willelmi Parisiensis Symon de Seant, qui tempore metacionis dicte foreste erat prepositus in dicta villa domini mei sepedicti Galcheri et Galterus Dux, qui tunc similiter erat prepositus meus, et Theobaldus Bornus; Christianus Pertuisez; Galterus Borge; Petrus Chevaliers; Felix, forestarius canonicorum Deiloci; Frater Ricardus, Jacobus de Haie. Sciendum etiam quod dicti homines per juramenta sua metas inter duo dicta nemora, secundum quod predictum est juste et racionabiliter posuerunt. Actum, anno Gratie millesimo ducentesimo tercio-decimo, mense junio.